L'Estatut d'autonomia ha introduït una reordenació del sistema de govern local existent a Catalunya, amb una clara voluntat de reforçar la seva posició institucional, per tal d'assegurar el dret i la capacitat efectiva dels municipis per gestionar els assumptes públics que afecten els ciutadans i les ciutadanes.
Aquesta nova visió institucional té com a objectius millorar l'eficiència i eficàcia de les administracions públiques que actuen a Catalunya i garantir la prestació d'uns serveis públics locals de qualitat, mitjançant la configuració d'una administració propera i capaç d'incrementar la implicació i la participació ciutadana.
Igualment, s'ha de facilitar la comprensió i la utilització dels serveis descentralitzats de l'Administració de la Generalitat i la seva relació amb els governs locals per evitar la duplicitat de funcions entre l'Administració de la Generalitat i l'Administració local, amb la finalitat última de millorar el benestar i la qualitat de vida dels ciutadans i les ciutadanes de Catalunya.
D'altra banda, cal abordar i trobar solucions als problemes estructurals de finançament dels ens locals i dotar-los d'eines suficients.
El capítol VI del títol II de l'Estatut dedica quatre seccions al govern local.
La primera, centrada en l'organització d'un govern local de Catalunya, les competències locals i el Consell de Governs Locals.
La segona, en el municipi i l'autonomia municipal, els principis d'organització i de funcionament i de potestat normativa, el principi de diferenciació i el règim especial del municipi de Barcelona.
La tercera, en la vegueria i el Consell de Vegueria, i la quarta, en la comarca i els altres ens locals supramunicipals.
D'altra banda, l'article 150 de l'Estatut reconeix la facultat d'autoorganització de la Generalitat de Catalunya.
Aquest marc estatutari imposa la modernització necessària de la normativa local aplicable a Catalunya per tal de recollir els requeriments derivats de l'Estatut d'autonomia i adaptar la regulació del món local a la realitat municipal actual.
Aquesta necessitat imposa l'elaboració d'una nova llei dels governs locals de Catalunya i d'hisendes locals, fet que coincideix en un moment en el qual s'ha de potenciar la cooperació i col·laboració interadministratives, l'eficiència en la despesa i la racionalització i simplificació de les estructures administratives.
D'altra banda, l'establiment d'aquest marc jurídic s'ha de construir sobre la base de la participació de tots els sectors afectats per la reforma, raó per la qual esdevé necessària la creació i regulació de la Comissió de treball que haurà d'impulsar l'elaboració i redacció de la proposta.
L'article 51 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya estableix que el Govern pot crear comissions interdepartamentals amb la finalitat d'examinar i coordinar assumptes d'àmbit concret i específic que afectin diversos departaments.
Per tot això, a proposta de la vicepresidenta del Govern, d'acord amb el Govern,
Es crea, amb caràcter temporal, la Comissió per a l'elaboració dels documents preparatoris dels avantprojectes de llei de governs locals i d'hisendes locals, que s'adscriu al Departament de Governació i Relacions Institucionals.
2.1 La Comissió té la composició següent:
a) La persona titular del Departament de Governació i Relacions Institucionals, que la presideix.
c) La persona titular de la Secretaria General del Departament Governació i Relacions Institucionals.
d) La persona titular de la Secretaria General del Departament d'Economia i Coneixement.
e) La persona titular de la Direcció General d'Administració Local.
f) La persona titular del Programa d'Innovació i Qualitat Democràtica.
2.2 La Comissió té com a funcions:
a) Aprovar els documents preparatoris per a la tramitació dels projectes de llei de governs locals i d'hisendes locals.
b) Fixar directrius i criteris generals per a l'exercici de les funcions encomanades al Comitè d'Experts.
c) Promoure i dirigir la participació de les diferents administracions públiques catalanes i de la societat civil en l'elaboració dels avantprojectes.
d) Informar els grups polítics amb representació parlamentària durant l'elaboració dels documents preparatoris.
2.3 La Comissió està assistida, com a òrgan especialitzat, per un comitè d'experts.
3.1 El Comitè d'Experts és l'òrgan executiu de la Comissió i està format per:
a) La persona titular de la Direcció General d'Administració Local, que la presideix.
b) Una persona designada pel Consell de Governs Locals de Catalunya.
c) Dues persones designades per les principals entitats municipalistes.
d) Nou juristes de reconegut prestigi, designats per la presidència de la Comissió, dintre dels quals hi haurà un/una en representació de cadascuna de les universitats públiques de Catalunya.
e) Tres persones funcionàries de la Direcció General d'Administració Local, designades per la presidència del Comitè d'Experts.
f) L'advocat/ada en cap de l'Assessoria Jurídica del Departament de Governació i Relacions Institucionals, que actua com a secretari/ària, amb veu i vot.
3.2 Correspon al Comitè d'Experts elaborar, examinar i debatre els documents preparatoris dels avantprojectes de llei de governs locals i d'hisendes locals.
La Secretaria del Comitè d'Experts exerceix les funcions de Secretaria de la Comissió, amb veu i sense vot.
Funcionament de la Comissió i del Comitè d'Experts
5.1 La Comissió i el Comitè d'Experts es reuneixen en sessió ordinària les vegades que calgui per al compliment de les seves funcions, a instàncies de la presidència o a proposta de la majoria dels seus membres.
Això no obstant, el Comitè d'Experts també es reuneix a instàncies de la Comissió.
5.2 En tot el que no es preveu en aquest Decret, la Comissió i el Comitè d'Experts es regeixen pel que disposa la normativa vigent en matèria d'òrgans col·legiats de l'Administració de la Generalitat.
5.3 Les persones membres de la Comissió i del Comitè d'Experts poden percebre les indemnitzacions i els drets d'assistència a les sessions que estableixi el Govern.
El Departament de Governació i Relacions Institucionals ha de facilitar a la Comissió i al Comitè d'Experts els mitjans necessaris, personals i materials i ha de donar el suport administratiu que calgui per a l'exercici de les seves funcions.
La Comissió per a l'elaboració dels documents preparatoris dels avantprojectes de llei de governs locals i d'hisendes locals té caràcter temporal i, per tant, s'extingeix automàticament quan el Govern aprovi els projectes de llei corresponents.
La Comissió ha d'aprovar els documents preparatoris abans del 31 de maig de 2012, amb possibilitat d'una pròrroga justificada de trenta dies naturals, a l'efecte que el Govern de la Generalitat pugui aprovar els projectes de llei abans del 31 de novembre de 2012.
La vicepresidenta del Govern i consellera de Governació i Relacions Institucionals farà les actuacions que siguin necessàries per a l'execució del que estableix aquest Decret.
Aquest Decret entra en vigor l'endemà de la seva publicació en el DOGC.